钦定古今图书集成/理学汇编/学行典/第262卷 > 郭翻
## 钦定古今图书集成/理学汇编/学行典/第262卷 > 郭翻

按《晋书隐逸传》：“郭翻，字长翔，武昌人也。伯父纳，广州
刺史。父察，安城太守。翻少有志操，辞州郡辟及贤良
之举，家于临川，不交世事，惟以渔钓射猎为娱。居贫
无业，欲垦荒田，先立表题，经年无主，然后乃作。稻将
熟，有认之者，悉推与之。县令闻而诘之，以稻还翻，翻
遂不受。尝以车猎，去家百馀里，道中逢病人，以车送”
之，徒步而归。其渔猎所得，或从买者便与之而不取
直，亦不告姓名。由是士庶咸敬贵焉。与翟汤俱为庾
亮所荐，公车博士征，不就。咸康末，乘小船暂归武昌
省坟墓。安西将军庾翼以帝舅之重，躬往造翻，欲强
起之。翻曰：“人性各有所短，焉可强逼！”翼又以其船小
狭，欲引就大船。翻曰：“使君不以鄙贱而辱临之，此固
野人之舟也。”翼俯屈入其船中，终日而去。尝坠刀于
水，路人有为取者，因与之。路人不取，固辞。翻曰：“尔向
不取，我岂能得！”路人曰：“我若取此，将为天地鬼神所
责矣。”翻知其终不受，复沈刀于水。路人怅焉，乃复沈
没取之。翻于是不逆其意，乃以十倍刀价与之。其廉
不受惠，皆此类也。卒于家。